Palestinsk deltakelse i våpensamtaler splitter FN
FNs konferanse om våpenhandel var én dag forsinket da FNs generalsekretær Ban Ki-moon til slutt erklærte den for åpnet tirsdag. Forsinkelsen skyldtes et krav fra arabiske land om at palestinerne måtte få delta på konferansen. Ifølge diplomater mente de arabiske landene at heller ikke EU burde få delta dersom palestinerne ble nektet et sete. Det er ikke kjent hvilken enighet som til slutt ble nådd, men observatører merket seg ifølge nyhetsbyrået AFP at det var palestinere til stede da konferansen startet. Ifølge Heikki Holmås var saken fortsatt ikke avgjort tirsdag ettermiddag. - Det jobbes fortsatt med å finne en løsning på framdriftsplanen og på spørsmålet om hvem som skal få delta, sa Holmås til NTB på telefon fra New York.Norges holdning er at palestinerne må få komme til orde med sine synspunkter om den internasjonale våpenhandelen, opplyser utviklingsministeren. - Vi prøver å finne en løsning hvor dette hensynet ivaretas samtidig som vi unngår at hele prosessen blir blokkert, sier han. Israel har tidligere gjort det klart at landet ikke vil delta i samtalene hvis palestinerne anerkjennes av konferansen. Palestinerne mener på sin side at de må få delta fordi de er medlemmer av UNESCO, FNs organisasjon for utdanning, vitenskap og kultur. - Men vi viser stor fleksibilitet for å sikre at konferansen ikke stopper opp, sier palestinernes utsending til FN, Ryad Mansour.Det er «en skam» at det fortsatt ikke finnes noen global avtale for handel med konvensjonelle våpen, fastslo FNs generalsekretær i sin åpningstale tirsdag. - Dårlig regulert internasjonal våpenhandel nører oppunder sivile konflikter, destabiliserer regioner og styrker terrorister og kriminelle nettverk, sa Ban. FN har brukt hele sju år på å forberede forhandlingene om en ny traktat om våpenhandel, og alle de store våpenprodusentene har sagt at de ønsker å få en avtale på plass. Hvor robust avtalen vil bli, er imidlertid et åpent spørsmål. - Den globale våpenhandelen et spørsmål som berører sentrale nasjonale interesser, sa Ban i sin tale til konferansen. Ifølge Holmås vil Norge jobbe for en tydelig og ambisiøs avtale som hindrer eksport av våpen til undertrykkende regimer og utenomstatlige grupper. - Vi tror det skal være mulig å nå fram til en enighet. Men det er sterke interessemotsetninger her, påpeker han.
Strid om palestinsk deltakelse har forsinket forhandlingene om en ny våpenhandelsavtale. Palestinerne må få komme til orde, mener utviklingsminister Heikki Holmås (SV).